Title: ประกาศเจ้าพนักงานจราจรทางบกจังหวัดนนทบุรี ฉบับที่ 3/2550 เรื่อง การจัดระบบการเดินรถในเขตจังหวัดนนทบุรี

ประกาศเจ้าพนักงานจราจรทางบกจังหวัดนนทบุรี

ประกาศเจ้าพนักงานจราจรทางบกจังหวัดนนทบุรี
ฉบับที่
๓/๒๕๕๐
เรื่อง
การจัดระบบการเดินรถในเขตจังหวัดนนทบุรี[๑]

ตามที่ได้มีประกาศเจ้าพนักงานจราจรทางบกจังหวัดนนทบุรี
เรื่อง การจัดระบบการเดินรถในเขตจังหวัดนนทบุรี ฉบับที่ ๑/๒๕๔๙ ลงวันที่ ๓ กุมภาพันธ์
๒๕๔๙ เนื่องจากในปัจจุบันการจราจรในเขตพื้นที่จังหวัดนนทบุรี มีการจราจรคับคั่ง ประกอบกับปริมาณรถที่มีจำนวนเพิ่มมากขึ้น
ทำให้เกิดปัญหาการจราจรติดขัด อีกทั้งประกาศเจ้าพนักงานจราจรทางบกจังหวัดนนทบุรี ที่เคยประกาศไว้ไม่สอดคล้องกับประกาศเจ้าพนักงานจราจรในเขตกรุงเทพมหานคร
จึงเห็นควรปรับปรุงการจัดระบบการเดินรถในเขตจังหวัดนนทบุรี ให้เหมาะสมยิ่งขึ้น เพื่อลดปัญหาการจราจรติดขัด

ฉะนั้น เพื่อความปลอดภัยและความสะดวกในการจราจร อาศัยอำนาจตามความในมาตรา
๑๓๙ แห่งพระราชบัญญัติจราจรทางบก พุทธศักราช ๒๕๒๒ ผู้บังคับการตำรวจภูธรจังหวัดนนทบุรีในฐานะเจ้าพนักงานจราจร
ตามคำสั่งกระทรวงมหาดไทย ที่ ๓๘๗/๒๕๔๑ ลงวันที่ ๑๔ สิงหาคม ๒๕๔๑ จึงออกข้อบังคับต่อไปนี้

ข้อ ๑
 ห้ามรถยนต์บรรทุกที่มีล้อตั้งแต่หกล้อขึ้นไป
รถยนต์บรรทุกที่มีเพลาตั้งแต่ ๓ เพลาขึ้นไป รถพ่วง รถยนต์บรรทุกของหนักอื่นๆ เช่น รถบดถนน
รถยนต์บรรทุกซุง เสาเข็ม ยกเว้นรถยนต์โดยสารประจำทาง รถบรรทุกคนโดยสาร และรถยนต์บรรทุกที่ได้รับหนังสืออนุญาตผ่อนผันจากเจ้าพนักงานจราจร
เดินรถในถนนหรือทางทุกสายในเขตจังหวัดนนทบุรี ตั้งแต่เวลา ๐๖.๐๐ น. - ๑๐.๐๐ น. และเวลา
๑๖.๐๐ น. - ๒๑.๐๐ น. เว้นวันหยุดราชการ ยกเว้นในถนนดังต่อไปนี้
๑.๑ ถนนทางหลวงแผ่นดิน หมายเลข ๙ (ถนนกาญจนาภิเษก)
๑.๒ ถนนทางหลวงแผ่นดิน หมายเลข ๓๔๐ (ถนนสายตลิ่งชัน
- สุพรรณบุรี)
๑.๓ ถนนทางหลวงแผ่นดิน หมายเลข ๓๔๕
๑.๔ ถนนทางหลวงแผ่นดินทุกเส้น ที่อยู่ทางด้านทิศตะวันตกของถนนทางหลวงแผ่นดินหมายเลข
๙ (ถนนกาญจนาภิเษก)

ข้อ ๒
 บรรดาข้อบังคับ ประกาศ ระเบียบใด ที่ขัดหรือแย้งกับข้อบังคับนี้
ให้ยกเลิกโดยใช้ประกาศฉบับนี้แทน

ประกาศ
ณ วันที่ ๑๘ กรกฎาคม พ.ศ. ๒๕๕๐
พลตำรวจตรี
คำรบ ปัญญาแก้ว
ผู้บังคับการตำรวจภูธรจังหวัดนนทบุรี
เจ้าพนักงานจราจรทางบกจังหวัดนนทบุรี

วัชศักดิ์/ผู้จัดทำ
๓๐
สิงหาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๐๑ ง/หน้า ๔๖/๒๒ สิงหาคม ๒๕๕๐